INDOKOLÁS

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 43. § (3) bekezdése így rendelkezik:

*„(3) A képviselő-testület az alakuló vagy az azt követő ülésen e törvény szabályai szerint megalkotja vagy felülvizsgálja szervezeti és működési szabályzatáról szóló rendeletét, a polgármester előterjesztése alapján megválasztja a bizottság vagy bizottságok tagjait, az alpolgármestert, alpolgármestereket, dönt illetményükről, tiszteletdíjukról.”*

A fentiekre tekintettel megállapítható, hogy a felülvizsgálat kötelező, így Csókakő Községi Önkormányzat Képviselő-testületének a képviselő-testület szervezeti és működési szabályzatáról szóló 7/2014. (IX.01.) önkormányzati rendeletét átfogó felülvizsgálatnak vetettük alá.

A vizsgálat során megállapítottuk, hogy a szabályozás és a gyakorlat nem minden esetben van összhangban és a rendelet szabályainak egy jelentős része elavult tartalmú vagy formátumú. Szükségessé vált a magasabb szintű jogszabályokkal történő ütközések megszüntetése, illetve a magasabb szintű jogszabályok szövegismétlésének kiküszöbölése, mely alapvető jogszabályszerkesztési előírás.

A rendelet-tervezet mellékletei közé felvételre került a minősített többségű döntéseket és azok jogalapját összefoglaló táblázat és a függelékek között helyet kapott minden olyan szervezetszabályozó megállapodás, mely az önkormányzat működését érinti. Szintén a függelékek között kapott helyett a nyilvános képviselői vagyonnyilatkozatok megismerésének eljárásrendjét szabályozó szabályzat.

A számos és a hatályos rendelet szerkezetét is befolyásoló módosítás miatt indokolt a jelenleg hatályos szervezeti- és működési szabályzat hatályon kívül helyezése és új rendelet alkotása.